Book of Wu 10

吳書十　　程黃韓蔣周陳董甘淩徐潘丁傳第十 Wu Book 10: Biographies of Cheng, Huang, Han, Jiang, Zhou, Chen, Dong, Gan, Ling, Xu, Pan, and Ding

程普 Cheng Pu
程普字德謀，右北平土垠人也. 初為州郡吏，有容貌計略，善於應對. 從孫堅征伐，討黃巾於宛、鄧，破董卓於陽人，攻城野戰，身被創夷.

堅薨，複隨孫策在淮南，從攻廬江，拔之，還俱東渡. 策到橫江、當利，破張英、於麋等，轉下秣陵、湖孰、句容、曲阿，普皆有功，增兵二千，騎五十匹. 進破烏程、石木、波門、陵傳、餘亢，普功為多. 策入會稽，以普為吳郡都尉，治錢唐. 後徙丹楊都尉，居石城. 複討宣城、涇、安吳、陵陽、春谷諸賊，皆破之. 策嘗攻祖郎，大為所圍，普與一騎共蔽扞策，驅馬疾呼，以矛突賊，賊披，策因隨出. 後拜蕩寇中郎將，領零陵太守，從討劉勳於尋陽，進攻黃祖於沙羨，還鎮石城.

策薨，與張昭等共輔孫權，遂周旋三郡，平討不服. 又從征江夏，還過豫章，別討樂安. 樂安平定，代太史慈備海昬，與周瑜為左右督，破曹公於烏林，又進攻南郡，走曹仁. 拜裨將軍，領江夏太守，治沙羨，食四縣.

先出諸將，普最年長，時人皆呼程公. 性好施與，喜士大夫. 周瑜卒，代領南郡太守. 權分荊州與劉備，普複還領江夏，遷蕩寇將軍，卒. 吳書曰：普殺叛者數百人，皆使投火，即日病癘，百餘日卒. 權稱尊號，追論普功，封子咨為亭侯.

黃蓋 Huang Gai
黃蓋字公覆，零陵泉陵人也. 吳書曰：故南陽太守黃子廉之後也，枝葉分離，自祖遷於零陵，遂家焉. 蓋少孤，嬰丁凶難，辛苦備嘗，然有壯志，雖處貧賤，不自同於凡庸，常以負薪餘間，學書疏，講兵事. 初為郡吏，察孝廉，辟公府. 孫堅舉義兵，蓋從之. 堅南破山賊，北走董卓，拜蓋別部司馬. 堅薨，蓋隨策及權，擐甲周旋，蹈刃屠城.

諸山越不賓，有寇難之縣，輒用蓋為守長. 石城縣吏，特難檢禦，蓋乃署兩掾，分主諸曹. 教曰：「令長不德，徒以武功為官，不以文吏為稱. 今賊寇未平，有軍旅之務，一以文書委付兩掾，當檢攝諸曹，糾擿謬誤. 兩掾所署，事入諾出，若有奸欺，終不加以鞭杖，宜各盡心，無為眾先. 」初皆布威，夙夜恭職；久之，吏以蓋不視文書，漸容人事. 蓋亦嫌外懈怠，時有所省，各得兩掾不奉法數事. 乃悉請諸掾吏，賜酒食，因出事詰問. 兩掾辭屈，皆叩頭謝罪. 蓋曰：「前已相敕，終不以鞭杖相加，非相欺也. 」遂殺之. 縣中震栗. 後轉春穀長，尋陽令. 凡守九縣，所在平定. 遷丹楊都尉，抑強扶弱，山越懷附.

蓋姿貌嚴毅，善於養眾，每所征討，士卒皆爭為先. 建安中，隨周瑜拒曹公於赤壁，建策火攻，語在瑜傳. 吳書曰：赤壁之役，蓋為流矢所中，時寒墮水，為吳軍人所得，不知其蓋也，置廁床中. 蓋自強以一聲呼韓當，當聞之，曰：「此公覆聲也. 」向之垂涕，解易其衣，遂以得生. 拜武鋒中郎將. 武陵蠻夷反亂，攻守城邑，乃以蓋領太守. 時郡兵才五百人，自以不敵，因開城門，賊半入，乃擊之，斬首數百，餘皆奔走，盡歸邑落. 誅討魁帥，附從者赦之. 自春訖夏，寇亂盡平，諸幽邃巴、醴、由、誕邑侯君長，皆改操易節，奉禮請見，郡境遂清. 後長沙益陽縣為山賊所攻，蓋又平討. 加偏將軍，病卒於官.

蓋當官決斷，事無留滯，國人思之. 吳書曰：又圖畫蓋形，四時祠祭. 及權踐阼，追論其功，賜子柄爵關內侯.

韓當 Han Dang
韓當字義公，遼西令支人也. 令音郎定反. 支音巨兒反. 以便弓馬，有膂力，幸於孫堅，從征伐周旋，數犯危難，陷敵擒虜，為別部司馬. 吳書曰：當勤苦有功，以軍旅陪隸，分於英豪，故爵位不加. 終於堅世，為別部司馬. 及孫策東渡，從討三郡，遷先登校尉，授兵二千，騎五十匹. 從征劉勳，破黃祖，還討鄱陽，領樂安長，山越畏服. 後以中郎將與周瑜等拒破曹公，又與呂蒙襲取南郡，遷偏將軍，領永昌太守. 宜都之役，與陸遜、硃然等共攻蜀軍於涿鄉，大破之，徙威烈將軍，封都亭侯. 曹真攻南郡，當保東南. 在外為帥，厲將士同心固守，又敬望督司，奉遵法令，權善之. 黃武二年，封石城侯，遷昭武將軍，領冠軍太守，後又加都督之號. 將敢死及解煩兵萬人，討丹楊賊，破之. 會病卒，子綜襲侯領兵.

其年，權征石陽，以綜有憂，使守武昌，而綜淫亂不軌. 權雖以父故不問，綜內懷懼，吳書曰：綜欲叛，恐左右不從，因諷使劫略，示欲饒之，轉相放效，為行旅大患. 後因詐言被詔，以部曲為寇盜見詰讓，雲「將吏以下，當並收治」，又言恐罪自及. 左右因曰：「惟當去耳. 」遂共圖計，以當葬父，盡呼親戚姑姊，悉以嫁將吏，所幸婢妾，皆賜與親近，殺牛飲酒歃血，與共盟誓. 載父喪，將母家屬部曲男女數千人奔魏. 魏以為將軍，封廣陽侯. 數犯邊境，殺害人民，權常切齒. 東興之役，綜為前鋒，軍敗身死，諸葛恪斬送其首，以白權廟.

蔣欽 Jiang Qin
蔣欽字公奕，九江壽春人也. 孫策之襲袁術，欽隨從給事. 及策東渡，拜別部司馬，授兵. 與策周旋，平定三郡，又從定豫章. 調授葛陽尉，曆三縣長，討平盜賊，遷西部都尉. 會稽冶賊呂合、秦狼等為亂，欽將兵討擊，遂禽合、狼，五縣平定，徙討越中郎將，以經拘、昭陽為奉邑. 賀齊討黟賊，欽督萬兵，與齊並力，黟賊平定. 從征合肥，魏將張遼襲權於津北，欽力戰有功，遷蕩寇將軍，領濡須督. 後召還都，拜（津）右護軍，典領辭訟.

權嘗入其堂內，母疏帳縹被，妻妾布裙. 權歎其在貴守約，即敕禦府為母作錦被，改易帷帳，妻妾衣服悉皆錦繡.

初，欽屯宣城，嘗討豫章賊. 蕪湖令徐盛收欽屯吏，表斬之，權以欽在遠不許，盛由是自嫌於欽. 曹公出濡須，欽與呂蒙持諸軍節度. 盛常畏欽因事害己，而欽每稱其善. 盛既服德，論者美焉. 江表傳曰：權謂欽曰：「盛前白卿，卿今舉盛，欲慕祁奚邪？」欽對曰：「臣聞公舉不挾私怨，盛忠而勤強，有膽略器用，好萬人督也. 今大事未定，臣當助國求才，豈敢挾私恨以蔽賢乎！」權嘉之.

權討關羽，欽督水軍入沔，還，道病卒. 權素服舉哀，以蕪湖民二百戶、田二百頃，給欽妻子. 子壹封宣城侯，領兵拒劉備有功，還赴南郡，與魏交戰，臨陳卒. 壹無子，弟休領兵，後有罪失業.

周泰 Zhou Tai
周泰字幼平，九江下蔡人也. 與蔣欽隨孫策為左右，服事恭敬，數戰有功. 策入會稽，署別部司馬，授兵. 權愛其為人，請以自給. 策討六縣山賊，權住宣城，使士自衛，不能千人，意尚忽略，不治圍落，而山賊數千人卒至. 權始得上馬，而賊鋒刃已交於左右，或斫中馬鞍，眾莫能自定. 惟泰奮激，投身衛權，膽氣倍人，左右由泰並能就戰. 賊既解散，身被十二創，良久乃蘇. 是日無泰，權幾危殆. 策深德之，補春穀長. 後從攻皖，及討江夏，還過豫章，複補宜春長，所在皆食其征賦.

從討黃祖有功. 後與周瑜、程普拒曹公於赤壁，攻曹仁於南郡. 荊州平定，將兵屯岑. 曹公出濡須，泰複赴擊，曹公退，留督濡須，拜平虜將軍. 時硃然、徐盛等皆在所部，並不伏也，權特為案行至濡須塢，因會諸將，大為酣樂. 權自行酒到泰前，命泰解衣，權手自指其創痕，問以所起. 泰輒記昔戰鬥處以對，畢，使複服，歡宴極夜. 其明日，遣使者授以禦蓋. 江表傳曰：權把其臂，因流涕交連，字之曰：「幼平，卿為孤兄弟戰如熊虎，不惜軀命，被創數十，膚如刻畫，孤亦何心不待卿以骨肉之恩，委卿以兵馬之重乎！卿吳之功臣，孤當與卿同榮辱，等休戚. 幼平意快為之，勿以寒門自退也. 」即敕以己常所用禦幘青縑蓋賜之. 坐罷，住駕，使泰以兵馬導從出，鳴鼓角作鼓吹. 於是盛等乃伏.

後權破關羽，欲進圖蜀，拜泰漢中太守、奮威將軍，封陵陽侯. 黃武中卒.

子邵以騎都尉領兵. 曹仁出濡須，戰有功，又從攻破曹休，進位裨將軍，黃龍二年卒. 弟承領兵襲侯.

陳武 Chen Wu
陳武字子烈，廬江松滋人. 孫策在壽春，武往脩謁，時年十八，長七尺七寸，因從渡江，征討有功，拜別部司馬. 策破劉勳，多得廬江人，料其精銳，乃以武為督，所向無前. 及權統事，轉督五校. 仁厚好施，鄉里遠方客多依讬之. 尤為權所親愛，數至其家. 累有功勞，進位偏將軍. 建安二十年，從擊合肥，奮命戰死. 權哀之，自臨其葬. 江表傳曰：權命以其愛妾殉葬，複客二百家. 孫盛曰：昔三良從穆，秦師以之不征；魏妾既出，杜回以之僵僕. 禍福之報，如此之效也. 權仗計任術，以生從死，世祚之促，不亦宜乎！

子脩有武風，年十九，權召見獎厲，拜別部司馬，授兵五百人. 時諸新兵多有逃叛，而脩撫循得意，不失一人. 權奇之，拜為校尉. 建安末，追錄功臣後，封脩都亭侯，為解煩督. 黃龍元年卒.

弟表，字文奧，武庶子也，少知名，與諸葛恪、顧譚、張休等並侍東宮，皆共親友. 尚書暨豔亦與表善，後豔遇罪，時人鹹自營護，信厚言薄，表獨不然，士以此重之. （徙）太子中庶子，拜翼正都尉. 兄脩亡後，表母不肯事脩母，表謂其母曰：「兄不幸早亡，表統家事，當奉嫡母. 母若能為表屈情，承順嫡母者，是至原也；若母不能，直當出別居耳. 」表於大義公正如此. 由是二母感寤雍穆. 表以父死敵場，求用為將，領兵五百人. 表欲得戰士之力，傾意接待，士皆愛附，樂為用命. 時有盜官物者，疑無難士施明. 明素壯悍，收考極毒，惟死無辭，廷尉以聞. 權以表能得健兒之心，詔以明付表，使自以意求其情實. 表便破械沐浴，易其衣服，厚設酒食，歡以誘之. 明乃首服，具列支黨. 表以狀聞. 權奇之，欲全其名，特為赦明，誅戮其黨. 遷表為無難右部督，封都亭侯，以繼舊爵. 表皆陳讓，乞以傳脩子延，權不許. 嘉禾三年，諸葛恪領丹楊太守，討平山越，以表領新安都尉，與恪參勢. 初，表所受賜複人得二百家，在會稽新安縣. 表簡視其人，皆堪好兵，乃上疏陳讓，乞以還官，充足精銳. 詔曰：「先將軍有功於國，國家以此報之，卿何得辭焉？」表乃稱曰：「今除國賊，報父之仇，以人為本. 空枉此勁銳以為僮僕，非表志也. 」皆輒料取以充部伍. 所在以聞，權甚嘉之. 下郡縣，料正戶羸民以補其處. 表在官三年，廣開降納，得兵萬餘人. 事捷當出，會鄱陽民吳遽等為亂，攻沒城郭，屬縣搖動，表便越界赴討，遽以破敗，遂降. 陸遜拜表偏將軍，進封都鄉侯，北屯章阬. 年三十四卒. 家財盡於養士，死之日，妻子露立，太子登為起屋宅. 子敖年十七，拜別部司馬，授兵四百人. 敖卒，脩子延複為司馬代敖. 延弟永，將軍，封侯. 始施明感表，自變行為善，遂成健將，致位將軍.

董襲 Dong Xi
董襲字元代，會稽餘姚人，長八尺，武力過人. 謝承後漢書稱襲志節慷慨，武毅英烈. 孫策入郡，襲迎於高遷亭，策見而偉之，到署門下賊曹. 時山陰宿賊黃龍羅、周勃聚黨數千人，策自出討，襲身斬羅、勃首，還拜別部司馬，授兵數千，遷揚武都尉. 從策攻皖，又討劉勳於尋陽，伐黃祖於江夏.

策薨，權年少，初統事，太妃憂之，引見張昭及襲等，問江東可保安否，襲對曰：「江東地勢，有山川之固，而討逆明府，恩德在民. 討虜承基，大小用命，張昭秉眾事，襲等為爪牙，此地利人和之時也，萬無所憂. 」眾皆壯其言.

鄱陽賊彭虎等眾數萬人，襲與淩統、步騭、蔣欽各別分討. 襲所向輒破，虎等望見旌旗，便散走，旬日盡平，拜威越校尉，遷偏將軍.

建安十三年，權討黃祖. 祖橫兩蒙沖挾守沔口，以栟閭大絏系石為碇，上有千人，以弩交射，飛矢雨下，軍不得前. 襲與淩統俱為前部，各將敢死百人，人被兩鎧，乘大舸船，突入蒙沖裏. 襲身以刀斷兩絏，蒙沖乃橫流，大兵遂進. 祖便開門走，兵追斬之. 明日大會，權舉觴屬襲曰：「今日之會，斷絏之功也. 」

曹公出濡須，襲從權赴之，使襲督五樓船住濡須口. 夜卒暴風，五樓船傾覆，左右散走舸，乞使襲出. 襲怒曰：「受將軍任，在此備賊，何等委去也，敢複言此者斬！」於是莫敢幹. 其夜船敗，襲死. 權改服臨殯，供給甚厚.

甘寧 Gan Ning
甘寧字興霸，巴郡臨江人也. 吳書曰：寧本南陽人，其先客於巴郡. 甯為吏舉計掾，補蜀郡丞，頃之，棄官歸家. 少有氣力，好遊俠，招合輕薄少年，為之渠帥；群聚相隨，挾持弓弩，負毦帶鈴，民聞鈴聲，即知是寧. 吳書曰：甯輕俠殺人，藏舍亡命，聞於郡中. 其出入，步則陳車騎，水則連輕舟，侍從被文繡，所如光道路，住止常以繒錦維舟，去或割棄，以示奢也. 人與相逢，及屬城長吏，接待隆厚者乃與交歡；不爾，即放所將奪其資貨，於長吏界中有所賊害，作其發負，至二十餘年. 止不攻劫，頗讀諸子，乃往依劉表，因居南陽，不見進用，後轉托黃祖，祖又以凡人畜之. 吳書曰：寧將僮客八百人就劉表. 表儒人，不習軍事. 時諸英豪各各起兵，寧觀表事勢，終必無成，恐一朝土崩，並受其禍，欲東入吳. 黃祖在夏口，軍不得過，乃留依祖，三年，祖不禮之. 權討祖，祖軍敗奔走，追兵急，寧以善射，將兵在後，射殺校尉淩操. 祖既得免，軍罷還營，待甯如初. 祖都督蘇飛數薦甯，祖不用，令人化誘其客，客稍亡. 寧欲去，恐不獲免，獨憂悶不知所出. 飛知其意，乃要寧，為之置酒，謂曰：「吾薦子者數矣，主不能用. 日月逾邁，人生幾何，宜自遠圖，庶遇知己. 」寧良久乃曰：「雖有其志，未知所由. 」飛曰：「吾欲白子為邾長，於是去就，孰與臨版轉丸乎？」寧曰：「幸甚. 」飛白祖，聽寧之縣. 招懷亡客並義從者，得數百人.

於是歸吳. 周瑜、呂蒙皆共薦達，孫權加異，同於舊臣. 甯陳計曰：「今漢祚日微，曹操彌憍，終為篡盜. 南荊之地. 山陵形便，江川流通，誠是國之西勢也. 甯已觀劉表，慮既不遠，兒子又劣，非能承業傳基者也. 至尊當早規之，不可後操. 圖之之計，宜先取黃祖. 祖今年老，昏耄已甚，財穀並乏，左右欺弄，務於貨利，侵求吏士，吏士心怨，舟船戰具，頓廢不脩，怠於耕農，軍無法伍. 至尊今往，其破可必. 一破祖軍，鼓行而西，西據楚關，大勢彌廣，即可漸規巴蜀. 」權深納之. 張昭時在坐，難曰：「吳下業業，若軍果行，恐必致亂. 」寧謂昭曰：「國家以蕭何之任付君，君居守而憂亂，奚以希慕古人乎？」權舉酒屬寧曰：「興霸，今年行討，如此酒矣，決以付卿. 卿但當勉建方略，令必克祖，則卿之功，何嫌張長史之言乎. 」權遂西，果禽祖，盡獲其士眾. 遂授寧兵，屯當口. 吳書曰：初，權破祖，先作兩函，欲以盛祖及蘇飛首. 飛令人告急於甯，寧曰：「飛若不言，吾豈忘之？」權為諸將置酒，甯下席叩頭，血涕交流，為權言：「飛疇昔舊恩，寧不值飛，固已損骸於溝壑，不得致命於麾下. 今飛罪當夷戮，特從將軍乞其首領. 」權感其言，謂曰：「今為君致之，若走去何？」寧曰：「飛免分裂之禍，受更生之恩，逐之尚必不走，豈當圖亡哉！若爾，寧頭當代入函. 」權乃赦之.

後隨周瑜拒破曹公於烏林. 攻曹仁於南郡，未拔，甯建計先徑進取夷陵，往即得其城，因入守之. 時手下有數百兵，並所新得，僅滿千人. 曹仁乃令五六千人圍寧. 寧受攻累日，敵設高樓，雨射城中，士眾皆懼，惟寧談笑自若. 遣使報瑜，瑜用呂蒙計，帥諸將解圍. 後隨魯肅鎮益陽，拒關羽. 羽號有三萬人，自擇選銳士五千人，投縣上流十餘裏淺瀨，雲欲夜涉渡. 肅與諸將議. 甯時有三百兵，乃曰：「可複以五百人益吾，吾往對之，保羽聞吾欬唾，不敢涉水，涉水即是吾禽. 」肅便選千兵益甯，寧乃夜往. 羽聞之，住不渡，而結柴營，今遂名此處為關羽瀨. 權嘉寧功，拜西陵太守，領陽新、下雉兩縣.

後從攻皖，為升城督. 寧手持練，身緣城，為吏士先，卒破獲硃光. 計功，呂蒙為最. 甯次之，拜折沖將軍.

後曹公出濡須，寧為前部督，受敕出斫敵前營. 權特賜米酒眾殽，寧乃料賜手下百餘人食. 食畢，寧先以銀碗酌酒，自飲兩碗，乃酌與其都督. 都督伏，不肯時持. 甯引白削置膝上，呵謂之曰：「卿見知於至尊，熟與甘寧？甘甯尚不惜死，卿何以獨惜死乎？」都督見甯色厲，即起拜持酒，通酌兵各一銀碗. 至二更時，銜枚出斫敵. 敵驚動，遂退. 寧益貴重，增兵二千人. 江表傳曰：「曹公出濡須，號步騎四十萬，臨江飲馬. 權率眾七萬應之，使寧領三千人為前部督. 權密敕寧，使夜入魏軍. 甯乃選手下健兒百餘人，徑詣曹公營下，使拔鹿角，逾壘入營，斬得數十級. 北軍驚駭鼓譟，舉火如星，寧已還入營，作鼓吹，稱萬歲. 因夜見權，權喜曰：「足以驚駭老子否？聊以觀卿膽耳. 」即賜絹千疋，刀百口. 權曰：「孟德有張遼，孤有興霸，足相敵也. 」停住月餘，北軍便退.

寧雖粗猛好殺，然開爽有計略，輕財敬士，能厚養健兒，健兒亦樂為用命. 建安二十年，從攻合肥，會疫疾，軍旅皆已引出，唯車下虎士千餘人，並呂蒙、蔣欽、淩統及寧，從權逍遙津北. 張遼覘望知之，即將步騎奄至. 寧引弓射敵，與統等死戰. 寧厲聲問鼓吹何以不作，壯氣毅然，權尤嘉之. 吳書曰：淩統怨甯殺其父操，甯常備統，不與相見. 權亦命統不得讎之. 嘗於呂蒙舍會，酒酣，統乃以刀舞. 寧起曰：「寧能雙戟舞. 」蒙曰：「寧雖能，未若蒙之巧也. 」因操刀持楯，以身分之. 後權知統意，因令寧將兵，遂徙屯於半州.

甯廚下兒曾有過，走投呂蒙. 蒙恐寧殺之，故不即還. 後甯齎禮禮蒙母，臨當與升堂，乃出廚下兒還寧. 甯許蒙不殺. 斯須還船，縛置桑樹，自挽弓射殺之. 畢，敕船人更增舸纜，解衣臥船中. 蒙大怒，擊鼓會兵，欲就船攻寧. 甯聞之，故臥不起. 蒙母徒跣出諫蒙曰：「至尊待汝如骨肉，屬汝以大事，何有以私怒而欲攻殺甘寧？寧死之日，縱至尊不問，汝是為臣下非法. 」蒙素至孝，聞母言，即豁然意釋，自至寧船，笑呼之曰：「興霸，老母待卿食，急上！」寧涕泣歔欷曰：「負卿. 」與蒙俱還見母，歡宴竟日.

甯卒，權痛惜之. 子朅，以罪徙會稽，無幾死.

淩統 Ling Tong
淩統字公績，吳郡餘杭人也. 父操，輕俠有膽氣，孫策初興，每從征伐，常冠軍履鋒. 守永平長，平治山越，奸猾斂手，遷破賊校尉. 及權統軍，從討江夏. 入夏口，先登，破其前鋒，輕舟獨進，中流矢死.

統年十五，左右多稱述者，權亦以操死國事，拜統別部司馬，行破賊都尉，使攝父兵. 後從擊山賊，權破保屯先還，餘麻屯萬人，統與督張異等留攻圍之，克日當攻. 先期，統與督陳勤會飲酒，勤剛勇任氣，因督祭酒，陵轢一坐，舉罰不以其道. 統疾其侮慢，面折不為用. 勤怒詈統，及其父操，統流涕不答，眾因罷出. 勤乘酒凶悖，又於道路辱統. 統不忍，引刀斫勤，數日乃死. 及當攻屯，統曰：「非死無以謝罪. 」乃率厲士卒，身當矢石，所攻一面，應時披壞，諸將乘勝，遂大破之. 還，自拘於軍正. 權壯其果毅，使得以功贖罪.

後權複征江夏，統為前鋒，與所厚健兒數十人共乘一船，常去大兵數十裏. 行入右江，斬黃祖將張碩，盡獲船人. 還以白權，引軍兼道，水陸並集. 時呂蒙敗其水軍，而統先搏其城，於是大獲. 權以統為承烈都尉，與周瑜等拒破曹公於烏林，遂攻曹仁，遷為校尉. 雖在軍旅，親賢接士，輕財重義，有國士之風.

又從破皖，拜蕩寇中郎將，領沛相. 與呂蒙等西取三郡，反自益陽，從往合肥，為右部督. 時權徹軍，前部已發，魏將張遼等奄至津北. 權使追還前兵，兵去已遠，勢不相及，統率親近三百人陷圍，扶扞權出. 敵已毀橋，橋之屬者兩版，權策馬驅馳，統複還戰，左右盡死，身亦被創，所殺數十人，度權已免，乃還. 橋敗路絕，統被甲潛行. 權既禦船，見之驚喜. 統痛親近無反者，悲不自勝. 權引袂拭之，謂曰：「公績，亡者已矣，苟使卿在，何患無人？」吳書曰：統創甚，權遂留統於舟，盡易其衣服. 其創賴得卓氏良藥，故得不死. 拜偏將軍，倍給本兵.

時有薦同郡盛暹於權者，以為梗概大節，有過於統，權曰：「且令如統足矣. 」後召暹夜至，時統已臥，聞之，攝衣出門，執其手以入. 其愛善不害如此.

統以山中人尚多壯悍，可以威恩誘也，權令東占且討之，命敕屬城，凡統所求，皆先給後聞. 統素愛士，士亦慕焉. 得精兵萬餘人，過本縣，步入寺門，見長吏懷三版，恭敬盡禮，親舊故人，恩意益隆. 事畢當出，會病卒，時年四十九. 權聞之，拊床起坐，哀不能自止，數日減膳，言及流涕，使張承為作銘誄.

二子烈、封，年各數歲，權內養於宮，愛待與諸子同，賓客進見，呼示之曰：「此吾虎子也. 」及八九歲，令葛光教之讀書，十日一令乘馬，追錄統功，封烈亭侯，還其故兵. 後烈有罪免，封複襲爵領兵. 孫盛曰：觀孫權之養士也，傾心竭思，以求其死力，泣周泰之夷，殉陳武之妾，請呂蒙之命，育淩統之孤，卑曲苦志，如此之勤也. 是故雖令德無聞，仁澤（內）著，而能屈強荊吳，僭擬年歲者，抑有由也. 然霸王之道，期於大者遠者，是以先王建德義之基，恢信順之宇，制經略之綱，明貴賤之序，易簡而其親可久，體全而其功可大，豈委璅近務，邀利於當年哉？語曰「雖小道，必有可觀者焉，致遠恐泥」，其是之謂乎！

徐盛 Xu Sheng
徐盛字文鄉，琅邪莒人也. 遭亂，客居吳，以勇氣聞. 孫權統事，以為別部司馬，授兵五百人，守柴桑長，拒黃祖. 祖子射，嘗率數千人下攻盛. 盛時吏士不滿二百，與相拒擊，傷射吏士千餘人. 已乃開門出戰，大破之. 射遂絕跡不復為寇. 權以為校尉、蕪湖令. 複討臨城南阿山賊有功，徙中郎將，督校兵.

曹公出濡須，從權禦之. 魏嘗大出橫江，盛與諸將俱赴討. 時乘蒙沖，遇迅風，船落敵岸下，諸將恐懼，未有出者，盛獨將兵，上突斫敵，敵披退走，有所傷殺，風止便還，權大壯之.

及權為魏稱籓，魏使邢貞拜權為吳王. 權出都亭候貞，貞有驕色，張昭既怒，而盛忿憤，顧謂同列曰：「盛等不能奮身出命，為國家並許洛，吞巴蜀，而令吾君與貞盟，不亦辱乎！」因涕泣橫流. 貞聞之，謂其旅曰：「江東將相如此，非久下人者也. 」　　　　　，

後遷建武將軍，封都亭侯，領廬江太守，賜臨城縣為奉邑. 劉備次西陵，盛攻取諸屯，所向有功. 曹休出洞口，盛與呂范、全琮渡江拒守. 遭大風，船人多喪，盛收餘兵，與休夾江. 休使兵將就船攻盛，盛以少禦多，敵不能克，各引軍退. 遷安東將軍，封蕪湖侯.

後魏文帝大出，有渡江之志，盛建計從建業築圍，作薄落，圍上設假樓，江中浮船. 諸將以為無益，盛不聽，固立之. 文帝到廣陵，望圍愕然，彌漫數百里，而江水盛長，便引軍退. 諸將乃伏. 幹寶晉紀所雲疑城，已注孫權傳. 魏氏春秋雲：文帝歎曰：「魏雖有武騎千群，無所用也. 」

黃武中卒. 子楷，襲爵領兵.

潘璋 Pan Zhang
潘璋字文珪，東郡發幹人也. 孫權為陽羨長，始往隨權. 性博蕩嗜酒，居貧，好賒酤，債家至門，輒言後豪富相還. 權奇愛之，因使召募，得百餘人，遂以為將. 討山賊有功，署別部司馬. 後為吳大巿刺奸，盜賊斷絕，由是知名，遷豫章西安長. 劉表在荊州，民數被寇，自璋在事，寇不入境. 比縣建昌起為賊亂，轉領建昌，加武猛校尉，討治惡民，旬月盡平，召合遺散，得八百人，將還建業.

合肥之役，張遼奄至，諸將不備，陳武鬥死，宋謙、徐盛皆披走，璋身次在後，便馳進，橫馬斬謙、盛兵走者二人，兵皆還戰. 權甚壯之，拜偏將軍，遂領百校，屯半州.

權征關羽，璋與硃然斷羽走道，到臨沮，住夾石. 璋部下司馬馬忠禽羽，並羽子平、都督趙累等. 權即分宜都（至）、秭歸二縣為固陵郡，拜璋為太守、振威將軍，封溧陽侯. 甘寧卒，又並其軍. 劉備出夷陵，璋與陵遜並力拒之，璋部下斬備護軍馮習等，所殺傷甚眾，拜平北將軍、襄陽太守.

魏將夏侯尚等圍南郡，分前部三萬人作浮橋，渡百里洲上，諸葛瑾、楊粲並會兵赴救，未知所出，而魏兵日渡不絕. 璋曰：「魏勢始盛，江水又淺，未可與戰. 」便將所領，到魏上流五十裏，伐葦數百萬束，縛作大筏，欲順流放火，燒敗浮橋. 作筏適畢，伺水長當下，尚便引退. 璋下備陸口. 權稱尊號，拜右將軍.

璋為人粗猛，禁令肅然，好立功業，所領兵馬不過數千，而其所在常如萬人. 征伐止頓，便立軍巿，他軍所無，皆仰取足. 然性奢泰，末年彌甚，服物僭擬. 吏兵富者，或殺取其財物，數不奉法. 監司舉奏，權惜其功而輒原不問. 嘉禾三年卒. 子平，以無行徙會稽. 璋妻居建業，賜田宅，複客五十家.

丁奉 Ding Feng
丁奉字承淵，廬江安豐人也. 少以驍勇為小將，屬甘甯、陸遜、潘璋等. 數隨征伐，戰鬥常冠軍. 每斬將搴旗，身被創夷. 稍遷偏將軍. 孫亮即位，為冠軍將軍，封都亭侯.

魏遣諸葛誕、胡遵等攻東興，諸葛恪率軍拒之. 諸將皆曰：「敵聞太傅自來，上岸必遁走. 」奉獨曰：「不然. 彼動其境內，悉許、洛兵大舉而來，必有成規，豈虛還哉？無恃敵之不至，恃吾有以勝之. 」及恪上岸，奉與將軍唐咨、呂據、留贊等，俱從山西上. 奉曰：「今諸軍行遲，若敵據便地，則難與爭鋒矣. 」乃辟諸軍使下道，帥麾下三千人徑進. 時北風，奉舉帆二日至，遂據徐塘. 天寒雪，敵諸將置酒高會，奉見其前部兵少，相謂曰：「取封侯爵賞，正在今日！」乃使兵解鎧著胄，持短兵. 敵人從而笑焉，不為設備. 奉縱兵斫之，大破敵前屯. 會據等至，魏軍遂潰. 遷滅寇將軍，進封都（亭）侯.

魏將文欽來降，以奉為虎威將軍，從孫峻至壽春迎之，與敵追軍戰於高亭. 奉跨馬持矛，突入其陳中，斬首數百，獲其軍器. 進封安豐侯.

太平二年，魏大將軍諸葛誕據壽春來降，魏人圍之. 遣硃異、唐咨等往救，複使奉與黎斐解圍. 奉為先登，屯於黎漿，力戰有功，拜左將軍.

孫休即位，與張布謀，欲誅孫綝，布曰：「丁奉雖不能吏書，而計略過人，能斷大事. 」休召奉告曰：「綝秉國威，將行不軌，欲與將軍誅之. 」奉曰：「丞相兄弟友党甚盛，恐人心不同，不可卒制，可因臘會，有陛下兵以誅之也. 」休納其計，因會請綝，奉與張布目左右斬之. 遷大將軍，加左右都護. 永安三年，假節領徐州牧. 六年，魏伐蜀，奉率諸軍向壽春，為救蜀之勢. 蜀亡，軍還.

休薨，奉與丞相濮陽興等從萬彧之言，共迎立孫皓，遷右大司馬左軍師. 寶鼎三年，皓命奉與諸葛靚攻合肥. 奉與晉大將石苞書，構而間之，苞以徵還. 建衡元年，奉複帥眾治徐塘，因攻晉谷陽. 谷陽民知之，引去，奉無所獲. 皓怒，斬奉導軍. 三年，卒. 奉貴而有功，漸以驕矜，或有毀之者，皓追以前出軍事，徙奉家於臨川. 奉弟封，官至後將軍，先奉死.

評曰：凡此諸將，皆江表之虎臣，孫氏之所厚待也. 以潘璋之不脩，權能忘過記功，其保據東南，宜哉！陳表將家支庶，而與胄子名人比翼齊衡，拔萃出類，不亦美乎！